***אירוח תחרויות - נספח לנוהל הפרטת תחרויות***

**א. כללי**

ועדת מכרזים תפרסם בתחילת עונת פעילות (ספט-אוק), מסמך המזמין מועדונים וגופים אחרים הקשורים באיגוד השחמט להציע הצעות לארגון תחרויות הנוער המתוכננות לאותה עונת פעילות וכן מחיר לכל תחרות.

**ב. שיטת בחינת ההצעות**

1. וועדת המכרזים ממונה ע"י ההנהלה. חברי הוועדה לשנת 2016-17. עידו אורן – יו"ר.

2. לוועדה תהיה סמכות לפסול על הסף הצעה בשל כשל מהותי בהפקת תחרות בשלוש השנים האחרונות. פסילה כזו תהיה רק בהצבעה פה-אחד של כל חברי הוועדה.

2. הוועדה תיתן ציון לכל אחת מההצעות כדלהלן:

**א) איכות האכסניה (עד 50 נקודות)**

איכות האכסניה תיקבע על פי התבחינים הבאים כאשר לכל תבחין יינתן ניקוד מ0-5 בהתאם לאיכות המקום המוצע לתחרות.

1) נוחות הגעה למקום בתחבורה ציבורית.

2) נוחות חניה. ניקוד גבוה יותר יוענק לאכסניה המספקת מקומות חניה ללא תשלום.

3) איכות חדרי המשחקים - צפיפות, בידוד, אקוסטיקה, מיזוג, שולחנות, כסאות נוחים ולא חורקים, דלתות תקינות ולא חורקות וכו'.

4) חדרי ניתוח - כמות חדרים ושולחנות, ריחוק מאולם המשחקים.

5) מקום ונוחות למלווים וממתינים - לובי, קפיטריה, קירבה לאזורים מסחריים ומסעדות מזון קל, כמות שקעים להטענת מחשבים וטלפונים בחדר מלווים, וויפיי וכד'.

6) שירותים ומתקיני מים - כמות שלא תפחת על מתא שירותים אחד תקין לכל 30 משתתפים. תכיפות הנקיון, נייר ומתקני סבון וכו'.

7) מרחבי התאווררות - מרחבים מוצללים, מתקני ספורט וקרבתם לאולם המשחקים.

8) לינה (לתחרויות הרלוונטיות) - איכות חדרים, כמות החדרים, איכות מזון ותנאי אירוח, מחירים.

9) תוספות ביוזמת המארגנים - משחקים סימולטניים, הרצאות וכל פעילות העשרה נוספת.

10) טקסי פתיחה וסיום - איכות האולם, קיום שירותי צילום, הגברה ותנאים לקיום טקסים מכובדים.

**ב) נסיון מוצלח בארגון תחרויות עבור האיגוד (עד 40 נקודות):**

1) צוות שאירגן וניהל תחרות עבור האיגוד ללא תקלות: 40 נק'.

2) צוות שאירגן וניהל תחרות עבור האיגוד בצורה טובה עם תקלות מינוריות: 35 נק'.

3) צוות שטרם ניהל תחרות עבור האיגוד אך ניהל תחרות דומה בהצלחה: 30 נק'.

4) צוות שבתחרות בניהולו התגלו תקלות מעטות: 25 נק'.

5) צוות שבתחרות בניהולו נתגלו תקלות רציניות: 15 נק'.

6) צוות חסר נסיון בניהול תחרויות ברמה הארצית: 10 נק'.

7) צוות חסר נסיון בניהול תחרויות כלל: 0 נק'.

\*הבהרות:

הכוונה בצוות היא למנהל + שופט ראשי ששמותיהם נמסרו בהגשת המכרז.

**ג) חברות פעילה באיגוד (עד 10 נקודות)**

1) מועדון החבר באיגוד ואין לו כל חוב כספי כלפי האיגוד על מיסים: 10 נק'.

2) מועדון החבר באיגוד ויש לו חוב עבור שנה נוכחית בלבד ללא חריגה בתשלומים: 8 נק'.

3) מועדון החבר באיגוד ונמצא בחריגת תשלומים עבור שנה נוכחית בלבד 6 נק'.

4) מועדון החבר באיגוד ויש חוב מעל שנה אחורה: 0 נק'.

5) חברת הדרכת שחמט מוכרת הפועלת בתיאום עם האיגוד: 5 נק'.

**ד) פריפריה - בונוס של עד 10%.**

היות והאיגוד מעוניין לתת עדיפות מתקנת למועדונים בפריפריה כדי לעודד את התפתחותם הוחלט:

1) מועדון הנמצא במחוז דרום או צפון או ממוקם מאריאל מזרחה בשטחי איו"ש יקבל 10 נק' בונוס.

\* מדינת ישראל מחולקת ל6 מחוזות אדמינסטרטיביים. יהודה ושומרון היא "מחוז שביעי" לא רשמי ומחולק למספר נפות מתקופת טרום המדינה. במונח פריפריה מוגדרים מחוז צפון ומחוז דרום ע"י המדינה. היות וביהודה ושומרון אין חלוקה רשמית לנפות או מחוזות, לעניין נוהל זה יחושבו הישובים באותו מחוז שביעי החל מאריאל ומזרחה לה.